P. Hrušovský, predseda NR SR: (2003-05-21):
(Hlasovanie.) 132 prítomných, 86 za návrh, 12 proti, 33 sa zdržalo, 1 nehlasoval. Konštatujem, že návrh sme schválili. Ďakujem pánovi ministrovi, (Potlesk.) pani poslankyni Kláre Sárközy za spoluprácu pri prerokovávaní tohto vážneho bodu programu 12. schôdze Národnej rady. Pristúpime k rokovaniu o ďalšom bode programu, ktorým je návrh skupiny poslancov na vydanie zákona, ktorým sa mení a dopĺňa zákon č. 467/2002 Z. z. o výrobe a uvádzaní liehu na trh, ktorý prerokúvame ako tlač 176. Súčasťou návrhu je aj spoločná správa gestorského výboru, ktorú máte ako tlač 176a. Prosím, aby z poverenia skupiny poslancov, ktorí predložený návrh zákona predložili do Národnej rady na prerokovanie, uviedol a odôvodnil pán poslanec Hajdu. Pán poslanec, máte slovo, nech sa páči. A. Hajduk, poslanec: Vážený pán predseda, vážené kolegyne, vážení kolegovia, podstatou novely zákona č. 467/2002 Z. z. o výrobe a uvádzaní liehu na trh, tlač 176, je pozmeniť a doplniť zákonné podmienky pre prevádzkovateľov malých liehovarníckych závodov typu ovocný liehovar a octáreň, produkty ktorých sú doplnkovým sortimentom na trhu. Tieto liehovarnícke závody vyrábajú výrobky, ktoré spĺňajú náročné požiadavky a kritériá. Slovenské ovocné destiláty majú na trhu dobré meno a sú dobrým vývozným artiklom. Z tohto pohľadu je v záujme Slovenska, aby ich produkcia nebola ohrozená. Hlavným cieľom novely je zmiernenie tvrdosti zákona pre prevádzkovateľov uvedených typov liehovarov, liehovarníckych zariadení, ktoré dnes vyžaduje od žiadateľov o vydanie povolenia na prevádzku liehovaru preukázanie základného imania vo výške 20 miliónov Sk nezávisle od toho, či ide o právnickú alebo fyzickú osobu, čo považujeme za neprimerané pre tento typ prevádzok. Takáto dikcia zákona ohrozuje jej existenciu a rozvoj konkurenčného prostredia. Skupina poslancov sa rozhodla navrhnúť zmeny na základe ohlasov odbornej verejnosti na praktický dosah zákona prijatého v roku 2002 v troch bodoch. Najdôležitejšia zmena je vyňatie ovocných liehovarov a octární z povinnosti preukazovať imanie alebo poskytnutie úveru vo výške 20 miliónov Sk bez ohľadu na to, či ide o fyzickú alebo právnickú osobu. Ďalším cieľom novely je vytvoriť možnosti, aby zodpovedným zástupcom žiadateľa mohol byť aj stredoškolák s primeraným odborným vzdelaním a praxou, čo súčasné znenie zákona neumožňuje. Treťou zmenou v predmetnom zákone je jeho zosúladenie so zákonom o ochrane osobných údajov. Totiž v § 8 je navrhnuté vypustiť uvádzanie rodného čísla pestovateľa ovocia a nahradiť ho dátumom narodenia. Touto novelou zákona sa vytvára pre obce a podnikateľské subjekty možnosť spracovania prebytkov ovocia, vytvárania nových pracovných príležitostí a podpora rozvoja vidieka. Ide o reálnu podporu malého a stredného podnikania a posilňovania konkurenčného prostredia. Súhlasné stanovisko so zmenami vyjadrili Združenie výrobcov liehu a liehovín na Slovensku a Združenie ovocných liehovarov. Prevádzka ovocných liehovarov je registrovaná na daňových úradoch, príslušných, ktoré pravidelne mesačne, ale aj náhodne vykonávajú kontrolnú činnosť. Predmetom kontroly je aj dôsledné zaznamenávanie stavu príslušných meradiel za kontrolované obdobie, ktoré slúžia ako podklad pre daňovú povinnosť. Pre vašu informáciu, investičné náklady na ovocný liehovar predstavujú cca 5 miliónov Sk. Ich spoločná daňová povinnosť ročne predstavuje okolo 40 miliónov Sk. V priemere je to 200 000 Sk na jeden ovocný liehovar, pretože ich je okolo 190, preto výška zábezpeky je neopodstatnená a nespravodlivá. Kontrolným orgánom platenia daní je príslušný daňový úrad, ktorý okamžite po nesplnení si mesačnej daňovej povinnosti môže činnosť ovocného liehovaru zastaviť. Pritom priemerná daňová povinnosť za mesiac je cca 17 000 Sk. Preto tu je daná opodstatnenosť 20-miliónového imania v porovnaní s veľkým, preto tu nie je daná opodstatnenosť 20-miliónového imania v porovnaní s veľkými liehovarmi, pre ktorých je táto suma možno mesačnou daňovou povinnosťou. Zákon totiž diskriminuje malé firmy podnikania a znemožňuje rovnaký prístup k podnikaniu. Návrh zákona bol konzultovaný s Ministerstvom pôdohospodárstva Slovenskej republiky, s naším návrhom zákona ministerstvo súhlasilo. Zároveň upozorňujem, že vlastne v zákone je to uvedené tak, že vydáva príslušné povolenie ministerstvo pôdohospodárstva a prakticky musí ten žiadateľ spĺňať celý rad podmienok a povinností pre to, aby prevádzku mohol otvoriť. Súhlasné stanovisko sme dostali taktiež od legislatívneho odboru rady vlády. Návrh zákona si nevyžiada nároky na štátny rozpočet ani na rozpočet obcí. Odbor štátneho rozpočtu Ministerstva financií Slovenskej republiky sa s uvedeným konštatovaním stotožňuje. Navrhovatelia novely zákona považujú za dôležité, aby aj takéto malé pálenice boli registrované a kontrolované v zmysle zákona a aby, jednoducho, sme mali transparentné informácie o nich. Z toho dôvodu vás prosím o podporu prijatia novely zákona č. 467/2002 Z. z. o výrobe a uvádzaní liehu na trhu. Ďakujem pekne.